I forkant av Hassan Rouhanis offisielle besøk i Frankrike, som innledes i ettermiddag, har menyen skapt diplomatisk hodebry.

Rouhani vil nemlig ikke å være til stede på arrangementer hvor det serveres alkohol.

Alkoholfri middag

Ifølge den franske TV-kanalen RTL ba han derfor av religiøse grunner om at man skulle droppe alkohol i den planlagte middagen med François Hollande.

BESØK: Italia valgte å etterkomme Hassan Rouhanis ønske om å droppe alkohol til de offisielle måltidene. Her er Rouhani og Italias president Matteo Renzi i Kapitolmuseene. Foto: Gregorio Borgia / Ap

Der gikk imidlertid grensen for Frankrike. Ønsket om å kutte den franske rødvinen fra menyen, ble avvist.

Ifølge RTL viste staben ved Elyséepalasset til Frankrikes republikanske tradisjoner knyttet til middager i presidentpalasset.

– Det var planlagt en middag, men planene falt, sier en kilde til kanalen, som mener de to statslederne dermed går glipp av en god mulighet til nyttige samtaler.

I et forsøk på å finne et kompromiss da den offisielle middagen syntes umulig å gjennomføre, foreslo man fra fransk hold frokost i stedet. Det skal imidlertid ha blitt avvist som «for simpelt» av Iran, skriver avisen The Local.

Dermed må de to presidentene møtes etter at de har spist hver for seg.

Italia kuttet vinen og dekket til nakne statuer

BLE SKJULT: Denne statuen av Venus er blant de nakne statuene som ble skjult da den iranske presidenten kom på besøk. Foto: FILIPPO MONTEFORTE / Afp

Rouhani kommer til Frankrike fra et to dager langt besøk i Italia.

Da Rouhani skulle besøke de berømte Kapitolmuseene i Roma, ble nakne statuer dekket til.

Ifølge de lokale myndighetene var dette av respekt for iranernes kultur og følsomhet, melder AFP. Ifølge italienske medier skyldtes det heller at man ikke skulle skape vansker for iranske medier som dekket statsbesøket.

I motsetning til Frankrike, gikk også Italia med på å kutte vinserveringen til maten.

Ikke første gang

François Hollande inviterte sin iranske kollega til Frankrike i fjor. Rouhani skulle egentlig ha besøkt Italia og Frankrike fra 14. til 17. november, men turen ble utsatt etter terrorangrepene i Paris 13. november.

Dette er ikke første gang vinen splitter ledere i Frankrike.

Ifølge Le Figaro avbrøt Iraks daværende statsminister Nouri al-Maliki i 2009 en lunsj i presidentpalasset i Paris da vinen kom på bordet, og hans ønske om at den ble fjernet ikke ble etterkommet.